Eskom-sperdatum vir ZimbabweArgieffoto: GCIS Eskom het Maandag gesê hy het Zimbabwe tot die einde van die maand van die maand gegee om sy skuld te betaal of kragvoorsiening aan die land sal afgesny word. Zimbabwe se staatsbeheerde kragmaatskappy, Zesa, skuld die Suid-Afrikaanse kragvoorsiener R603 miljoen, waarvan R119 miljoen agterstallig is. Zesa het Eskom in Desember 2016 ongeveer R443 miljoen geskuld. Eskom verskaf nagenoeg 300MW elektrisiteit per dag aan Zimbabwe onder ŉ nie-bindende ooreenkoms. “Eskom kan bevestig hy het ŉ betaalplan met Zesa ooreengekom en het Zesa tot einde Mei 2017 gebied om aan dié ooreenkoms te voldoen,” het Eskom in reaksie op vrae van die African News Agency (ANA) gesê. Zesa het vroeër vanjaar ook ŉ betalingsplan met Eskom bevestig, maar het agterstallig geraak weens ŉ gebrek aan buitelandse valutareserwes in Zimbabwe se sukkelende ekonomie. The Herald, ŉ staatsbeheerde koerant in Zimbabwe, het berig dat Zesa se hoofingenieur, Josh Chifamba, erken het dat die plaaslike kragvoorsiener finansieel sukkel, maar dat “alles onder beheer” is. “Die Reserwebank van Zimbabwe ondersteun ons asook klante wat in die uitvoerbedryf is, veral ferrochroom-uitvoere,” het Chifamba gesê. “Ons is vol vertroue dat die kwessie binnekort opgelos sal wees.” Zimbabwe gebruik meer as 1 400 MW per dag. Kragonderbrekings sal ‘n groot invloed hê op die land se ekonomie.